[{"text_idx": "#000000", "text": "Torrodd y newyddion mawr yr wythnos hon bod Andy Morrison wedi gadael ei swydd fel rheolwr Cei Connah wedi chwe blynedd llwyddiannus wrth y llyw."}, {"text_idx": "#000001", "text": "Craig Harrison sydd wedi ei benodi i gymryd ei le, sef y rheolwr mwyaf llwyddiannus yn holl hanes y gynghrair (6 pencampwriaeth), felly mae\u2019r clwb yn sicr mewn dwylo diogel."}, {"text_idx": "#000002", "text": "Ers cymryd yr awennau yn Stadiwm Glannau Dyfrdwy ym mis Tachwedd 2015, mae Morrison wedi trawsnewid clwb Cei Connah o fod yn \u2018glwb hanner isaf\u2019 i fod yn bencampwyr Cymru am y ddau dymor diwethaf."}, {"text_idx": "#000004", "text": "Ond ar o\u0302l dechrau caled i\u2019r tymor, mae Cei Connah wyth pwynt y tu o\u0302l i\u2019r Seintiau Newydd wedi dim ond chwe ge\u0302m, ac mae Morrison wedi penderfynu mae dyma\u2019r amser i symud ymlaen."}, {"text_idx": "#000005", "text": "Yn dilyn prysurdeb a cyffro\u2019r cwpanau dros yr wythnos ddiwethaf, bydd y sylw\u2019n troi yn o\u0302l at y gynghrair y penwythnos yma, a bydd Cei Connah yn gwneud y daith hir i Hwlffordd ddydd Sadwrn."}, {"text_idx": "#000006", "text": "Cyn hynny, mae\u2019n gaddo i fod yn ge\u0302m fawr ar Gae-y-Castell nos Wener rhwng y ddau di\u0302m sy\u2019n hafal ar bwyntiau yn yr 2il a\u2019r 3ydd safle."}, {"text_idx": "#000008", "text": "Yn dilyn ge\u0302m ddi-sgo\u0302r yn Nantporth fe enillodd Y Bala ar giciau o\u2019r smotyn yn erbyn Bangor nos Fawrth, cyn mynd ymlaen i guro Pontypridd 5-0 ddydd Sadwrn, gan ddod a rhediad rhagorol Ponty o 26 ge\u0302m heb golli i ben."}, {"text_idx": "#000010", "text": "Y Bala yw\u2019r unig glwb o\u2019r gynghrair sydd heb golli ge\u0302m ddomestig y tymor yma (ennill 7, cyfartal 3), ond wedi dweud hynny, mae dwy o\u2019r gemau cwpan wedi mynd i giciau o\u2019r smotyn, felly dim ond hanner eu gemau mae Hogiau\u2019r Llyn wedi eu hennill mewn 90 munud."}, {"text_idx": "#000011", "text": "Mae ti\u0302m Colin Caton wedi ennill eu tair ge\u0302m ddiwethaf yn erbyn Y Fflint, yn cynnwys eu buddugoliaeth ar giciau o\u2019r smotyn yn nhrydedd rownd Cwpan Nathaniel MG eleni."}, {"text_idx": "#000012", "text": "Ers y golled honno, mae\u2019r Fflint wedi ennill eu pedair ge\u0302m gartref ddiwethaf, ac wedi sicrhau ge\u0302m ddarbi yn erbyn Cei Connah ym mhedwaredd rownd Cwpan Cymru ar o\u0302l trechu Penrhiwceiber ddydd Sadwrn."}, {"text_idx": "#000015", "text": "Bydd y Seintiau\u2019n gwneud y daith i Gaerfyrddin ar gyfer y rownd nesaf, tra bydd Aberystwyth yn mentro i Saltney, sef yr unig glwb o\u2019r drydedd haen sydd yn dal yn y gystadleuaeth."}, {"text_idx": "#000016", "text": "Mae\u2019r Seintiau bedwar pwynt yn glir ar gopa\u2019r Cymru Premier JD, a gyda\u2019r clybiau sy\u2019n 2il a 3ydd yn chwarae\u2019n erbyn ei gilydd, mae un yn sicr o ollwng pwyntiau, felly bydd Anthony Limbrick yn benderfynol o fachu ar y cyfle i agor y bwlch ar y brig nos Wener."}, {"text_idx": "#000017", "text": "Er y perfformiadau addawol gan y garfan ifanc, mae Aberystwyth yn y 10fed safle wedi chwe ge\u0302m, a dim ond Derwyddon Cefn (1) sydd wedi sgorio llai na\u2019r Gwyrdd a\u2019r Duon yn y gynghrair (4)."}, {"text_idx": "#000018", "text": "Daeth tair o\u2019r goliau rheiny yn eu buddugoliaeth wych yn erbyn Y Drenewydd bythefnos yn o\u0302l, felly bydd Antonio Corbisiero yn gobeithio bod y broblem honno wedi ei datrys bellach."}, {"text_idx": "#000019", "text": "Efallai bod sgorio wedi bod yn broblem, ond mae\u2019r amddiffyn wedi bod yn ddigon cadarn, ac mae Aber wedi ildio\u2019r un nifer o goliau cynghrair a\u2019r Seintiau (6)."}, {"text_idx": "#000020", "text": "Ond fydd hi\u2019n dalcen caled i griw Ceredigion sydd heb ennill yn eu pum ge\u0302m ddiwethaf yn erbyn YSN (colli 4, cyfartal 1)."}, {"text_idx": "#000021", "text": "Dyw\u2019r Seintiau\u2019n dal heb golli ge\u0302m gynghrair y tymor hwn, na chwaith wedi colli gartref yn erbyn Aberystwyth ers 28 o flynyddoedd (Tachwedd 1993)!"}, {"text_idx": "#000023", "text": "Mae cyfnod Andy Morrison fel rheolwr Cei Connah wedi dod i ben, a tybed a\u2019i dyma\u2019r diwedd felly i deyrnasiaeth y pencampwyr o Lannau Dyfrdwy."}, {"text_idx": "#000027", "text": "Roedd hi\u2019n wythnos dda i Hwlffordd hefyd, enillodd yn erbyn Gwndy ac Airbus UK i gamu ymlaen yn y cwpanau."}, {"text_idx": "#000029", "text": "Daeth gemau\u2019r cwpan ar yr adeg cywir i Gei Connah oedd mewn cyfnod caled ar o\u0302l pedair ge\u0302m heb ennill yn y gynghrair."}, {"text_idx": "#000030", "text": "Mae\u2019r pencampwyr wedi llithro i\u2019r 6ed safle, wyth pwynt y tu o\u0302l i geffylau blaen Y Seintiau Newydd wedi dim ond chwe ge\u0302m."}, {"text_idx": "#000031", "text": "Mae amddiffyn Cei Connah yn parhau i fod ymysg y gorau\u2019n y gynghrair \u2013 ildio pedair go\u0302l mewn chwe ge\u0302m (hafal a\u0302\u2019r Bala), ond sgorio sydd wedi bod yn drafferth i\u2019r Nomadiaid \u2013 dim ond pum go\u0302l yn y gynghrair hyd yma."}, {"text_idx": "#000032", "text": "Ond efallai bydd sgorio 10 go\u0302l yn y ddwy ge\u0302m gwpan yr wythnos diwethaf wedi codi ysbryd ymosodwyr y Nomadiaid."}, {"text_idx": "#000033", "text": "Ac mi fydd Hwlffordd yn llawn hyder hefyd yn dilyn tair buddugoliaeth o\u2019r bron, ond bydd hi\u2019n dasg anodd i\u2019r Adar Gleision sydd wedi colli eu pum ge\u0302m ddiwethaf yn erbyn Cei Connah."}, {"text_idx": "#000035", "text": "Cyhoeddodd y Derwyddon yr wythnos diwethaf bod Niall McGuinness wedi gadael ei ro\u0302l fel rheolwr y clwb wedi dim ond chwe ge\u0302m gynghrair wrth y llyw."}, {"text_idx": "#000036", "text": "Cyn-asgellwr Tottenham a Portsmouth, Andy Turner sydd wedi cymryd yr awennau dros dro, ac fe gafodd ei flas cyntaf o arwain y ti\u0302m y dydd Sadwrn diwethaf wrth i\u2019r Derwyddon golli 4-1 yn erbyn Aberystwyth yng Nghwpan Cymru."}, {"text_idx": "#000037", "text": "Mae hi\u2019n mynd i fod yn her hynod o anodd i Andy Turner, neu i bwy bynnag fydd yn cael y swydd barhaol gan fod y Derwyddon wedi colli eu 15 ge\u0302m gynghrair ddiwethaf, sef y record waethaf erioed gan unrhyw glwb yng nghyfnod y 12 Disglair yn y Cymru Premier JD."}, {"text_idx": "#000038", "text": "Yn wahanol i\u2019r Derwyddon, mae \u2018na deimlad da yng ngharfan y myfyrwyr ar hyn o bryd wedi pum buddugoliaeth o\u2019u chwe ge\u0302m ddiwethaf."}, {"text_idx": "#000039", "text": "Enillodd Met Caerdydd eu dwy ge\u0302m gwpan yr wythnos diwethaf yn erbyn clybiau o\u2019r uwch gynghrair, gan yrru Aberystwyth allan o Gwpan Nathaniel MG (2-5) a churo\u2019r Barri yng Nghwpan Cymru (3-0)."}, {"text_idx": "#000041", "text": "Dyw Met Caerdydd heb golli dim un o\u2019u pedair ge\u0302m ddiwethaf yn erbyn y Derwyddon (ennill 2, cyfartal 2), ond mae\u2019n rhaid i rediad gwarthus Hogiau\u2019r Graig ddod i ben rhywbryd does bosib."}, {"text_idx": "#000043", "text": "Tydi\u2019r tabl ddim yn adrodd stori Pen-y-bont yn deg iawn ar hyn o bryd, gyda\u2019r clwb yn eistedd yn yr 8fed safle gan mae dim ond y Derwyddon (0) sydd wedi ennill llai o gemau cynghrair na Phen-y-bont (1)."}, {"text_idx": "#000044", "text": "Er hynny, dim ond Y Seintiau Newydd a\u2019r Bala (0) sydd wedi colli llai o gemau cynghrair na Phen-y-bont (1), gan bod ti\u0302m Rhys Griffiths wedi cael pedair ge\u0302m gyfartal a phedwar pwynt da yn erbyn y pedwar clwb gyrhaeddodd Ewrop y tymor diwethaf."}, {"text_idx": "#000045", "text": "Dyw Pen-y-bont ond wedi colli un o\u2019u wyth ge\u0302m ddiwethaf ym mhob cystadleuaeth, felly bydd hi\u2019n brynhawn caled i Gaernarfon, sydd ond wedi ennill un o\u2019u naw ge\u0302m ddiwethaf oddi cartref yn y Cymru Premier JD."}, {"text_idx": "#000046", "text": "Mae Caernarfon wedi ennill pedair o\u2019u pum ge\u0302m ddiwethaf, yn cynnwys buddugoliaeth 3-0 yn erbyn Prestatyn nos Wener i selio lle ym mhedwaredd rownd Cwpan Cymru."}, {"text_idx": "#000047", "text": "Bydd y Cofis yn gorfod dychwelyd i Ben-y-bont ymhen pythefnos gan fydd y clybiau\u2019n cwrdd yn rownd nesaf Cwpan Cymru wedi i fechgyn Bryntirion guro Cambrian a Clydach yn y rownd ddiwethaf."}, {"text_idx": "#000048", "text": "Dyw Pen-y-bont heb golli dim un o\u2019u pum ge\u0302m ddiwethaf yn erbyn y Caneris (ennill 2, cyfartal 3), a byddai triphwynt i\u2019r ti\u0302m cartref yn eu codi uwchben hogiau Huw Griffiths."}, {"text_idx": "#000050", "text": "Bydd y ddau reolwr yn awyddus i weld ymateb gan eu chwaraewyr wedi colledion siomedig yng Nghwpan Cymru ddydd Sadwrn diwethaf."}, {"text_idx": "#000052", "text": "Mae\u2019r Drenewydd wedi colli eu dwy ge\u0302m gynghrair ddiwethaf hefyd, gan syrthio o\u2019r 4ydd i\u2019r 9fed safle."}, {"text_idx": "#000053", "text": "Tydi\u2019r Barri heb golli dim un o\u2019u chwe ge\u0302m gartref ym mhob cystadleuaeth y tymor hwn (ennill 5, cyfartal 1), ond dyw\u2019r Robiniaid heb golli dim un o\u2019u pedair ge\u0302m ddiwethaf yn erbyn Y Barri (ennill 2, cyfartal 2)."}, {"text_idx": "#000054", "text": "Bydd uchafbwyntiau gemau\u2019r penwythnos i\u2019w gweld ar ein gwefannau cymdeithasol ac ar Sgorio nos Lun am 5:30."}]